એક તરફ બાળકો ભણવા માંડ્યા હતા અને સાથે સાથે વિસ્તારમાં શિક્ષણ બાબતે જાગૃતિ પણ આવી રહી હતી, તો બીજી તરફ NITના ભૂતપૂર્વ વિદ્યાર્થીઓ ઇચ્છતા હતા કે તેઓ પણ આવું જ કંઈક પોતાના રાજ્યમાં પણ કરે. આ કામ માટે શિવેન્દ્રએ તેમની મદદ કરી. આને કારણે જમશેદપુર ઉપરાંત બિહારના મધેપુરા અને વારાણસીના બીએચયુમાં ‘સંકલ્પ’નાં કેન્દ્રો કામ કરી રહ્યાં છે. તાજેતરમાં જ સંકલ્પે પોતાનું એક કેન્દ્ર ધનબાદમાં પણ ખોલ્યું છે. આજે સંકલ્પનાં કુલ 8 કેન્દ્રો કાર્યરત છે. જોકે, જમશેદપુરનાં અમુક કેન્દ્રોને છોડીને બીજી જગ્યાએ બહારના શિક્ષકો ભણાવવાનું કામ કરે છે, જ્યારે જમશેદપુરનાં 5 કેન્દ્રોમાં મોટા ભાગે NITના વિદ્યાર્થીઓ જ જાતે ભણાવે છે.